**Ministru kabineta noteikumu projekta "Pārstāvības nodrošināšanas kārtība starptautisko ieguldījumu strīdu izskatīšanā" sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Likuma "Par Latvijas Republikas starptautiskajiem līgumiem" 12. panta trešajā daļā paredzēts deleģējums Ministru kabinetam noteikt kārtību, kādā nodrošināma Latvijas interešu pārstāvība starptautisko ieguldījumu strīdu izskatīšanā, kā arī strīdā iesaistīto institūciju sadarbības, lēmumu pieņemšanas un informācijas aprites kārtību |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Ministru kabineta 2015. gada 17. novembra sēdē (prot. Nr. 60 44. §) tika izskatīts Valsts kancelejas izstrādātais informatīvais ziņojums "Par valsts interešu pārstāvību starptautiskajos investīciju strīdos". Ministru kabinets atbalstīja informatīvajā ziņojumā ietverto risinājumu – valsts interešu pārstāvību nodrošināt, izmantojot hibrīdmodeli, un noteikt Valsts kanceleju par vadošo iestādi valsts pārstāvības nodrošināšanā starptautiskajos ieguldījumu strīdos, ja nepieciešams, iesaistot citas iestādes (tai skaitā subjektus, kas neatrodas Ministru kabineta padotībā), kā arī ārējos ekspertus. Saskaņā ar Ministru kabineta 2003. gada 20. maija noteikumu Nr. 263 "Valsts kancelejas nolikums" 3.12. apakšpunktu Valsts kanceleja nodrošina Latvijas Republikas pārstāvību starptautiskajos ieguldījumu strīdos.  Līdz šim institūcijas sadarbību un informācijas apriti pārstāvības īstenošanā ir nodrošinājušas esošā regulējuma ietvaros, ievērojot Valsts pārvaldes iekārtas likumā noteiktos valsts pārvaldes sadarbības un informācijas apmaiņas principus.  Noteikumu projekts izstrādāts ar mērķi nodrošināt efektīvu valsts interešu pārstāvību. Ņemot vērā, ka starptautisko ieguldījumu strīdu izskatīšanas procesuālos termiņus regulē attiecīgās starptautiskās šķīrējtiesas noteikumi, starptautiskās šķīrējtiesas pieņemtie nolēmumi un attiecīgais starptautiskais ieguldījumu aizsardzības līgums, termiņi var būt ļoti īsi, pat tikai dažas darba dienas, tādēļ ir nepieciešams noteikt regulējumu iespējami ātrākai informācijas apritei starp visām pārstāvībā iesaistītajām institūcijām. Valsts interešu efektīvai nodrošināšanai ir būtiski, lai sadarbība starp Valsts kanceleju, strīdā iesaistītajām institūcijām, kā arī atbildīgajām institūcijām, kuras ir lietpratējas konkrētos ar starptautisko ieguldījumu strīdu saistītajos jautājumos, un pieejamās informācijas iegūšana, apkopošana un analīze būtu ātra, profesionāla un efektīva.  Pārstāvība šo noteikumu projekta izpratnē ietver procesu no brīža, kad valsts ir saņēmusi formālu un argumentētu paziņojumu no iespējamā aizsargātā investora par to, ka, iesniedzēja ieskatā, pastāv iespējams starptautisks ieguldījumu strīds (proti, aizskārums iesniedzēja ieskatā jau ir noticis), līdz brīdim, kad saņemts izpildāms starptautiskās šķīrējtiesas nolēmums lietā un nolēmums ir izpildīts.  Starptautiskā šķīrējtiesas procesa uzsākšanu regulē starptautiskās šķīrējtiesas noteikumi, kuri noteikti starptautiskajā ieguldījumu aizsardzības līgumā, kas ir strīda pamatā. Piemēram, Konvencijas par ieguldījumu strīdu izšķiršanu starp valstīm un citu valstu pilsoņiem 36. pants paredz, ka šķīrējtiesas process ir ierosināts ar brīdi, kad - Ieguldījumu strīdu izšķiršanas starptautiskais centra (*The International Centre for Settlement of Investment Disputes*) (turpmāk - ICSID) ģenerālsekretārs nosūta valstij iesniedzēja lūgumu ierosināt šķīrējtiesas procesu (*request for arbitration*), ko ģenerālsekretārs ir reģistrējis. Savukārt - Apvienoto Nāciju Starptautiskās tirdzniecības tiesību komisijas (*The United Nations Commission on International Trade Law*) (turpmāk - UNCITRAL) Arbitrāžas noteikumi paredz, ka starptautiskās šķīrējtiesas process tiek uzsākts tad, ka atbildētājs ir saņēmis paziņojumu par arbitrāžu (*notice of arbitration*) (UNCITRAL Arbitrāžas noteikumu 3. pants (gan 1976. gada, gan 2010. gada redakcijā)).  Atbilstoši Ministru kabineta 2015. gada 17. novembra sēdē (prot. Nr. 60 44. §) atbalstītajam risinājumam noteikumu projekts paredz, ka valsts interešu pārstāvību starptautiskajos ieguldījumu strīdos nodrošina Valsts kanceleja, ja nepieciešams, piesaistot strīdā iesaistītās institūcijas un atbildīgās institūcijas, kuru kompetencē ir jautājumi, kas skar starptautisko ieguldījuma strīdu un ārējos ekspertus.  Starptautisko publisko tiesību izpratnē par starptautisko tiesību pārkāpumiem atbild valsts kā starptautisko tiesību subjekts. Valsts atbildības pantu (Apvienoto Nāciju Ģenerālās Asamblejas 2002. gada 28. janvāra Rezolūcija Nr. 56/83 9A/RES/56/83 "Valsts atbildība par starptautisko tiesību pārkāpumiem" (*Responsibility of States for Internationally Wrongful Acts*)) otrajā nodaļā ir kodificētas starptautisko paražu tiesību normas attiecībā uz to, kā noteikt tās iestādes, institūcijas vai personas, kuras starptautiskajās tiesībās var radīt valstij piedēvējamas darbības, un līdz ar to radīt valsts atbildību.  Starptautiskajās tiesībās valsts nacionālie tiesību akti nav noteicošais faktors, lai vērtētu, vai kādas iestādes vai personas rīcība ir vai nav radījusi valsts atbildību. Attiecīgi starptautisko tiesību izpratnē noteikumu projektā ietvertais jēdziens "strīdā iesaistītās institūcijas" aptver visus valsts orgānus un iestādes, atvasinātās publisko tiesību juridiskās personas, kā arī pilnvarotas, ar publisko varu apveltītās privātpersonas, kas var radīt valsts atbildību, izpildoties starptautiskajās tiesībās paredzētajiem priekšnosacījumiem.  Piemēram, saskaņā ar starptautisko šķīrējtiesu pieņemtajiem nolēmumiem starptautiskajās ieguldījumu tiesībās valsts atbildību, ir radījušas gan pašvaldības (piemēram, *Metalclad Corporation v. The United Mexican States, Case No. ABR(AF)/97/1, Award of 30 August 2000)*  ), gan privatizācijas aģentūras (*Luigiterzo Bosca v. The Republic of Lithuania, PCA Case No.2011-05, Award of 17 May 2013*), gan dažādas valsts kapitālsabiedrības un autonomas iestādes (Wintershall A.G., et al v. Government of Qatar, Partial Award on Liability of 5 February 1988, 28 I.L.M. 795, 810 (1989); Toto Construzioni Generali S.p.A. v. Lebanon, ICSID Case No. ARB/07/12, Decision on Jurisdiction of 11 September 2009).  Ja valsts interešu pārstāvību nevar nodrošināt ar Valsts kancelejas resursiem un ir nepieciešama papildu kompetence un resursi, Valsts kanceleja piesaista ārējo ekspertu un slēdz attiecīgu līgumu, ievērojot publisko iepirkumu jomu un rīcību ar valsts mantu un publisko finanšu līdzekļu izmantošanu regulējošo normatīvo aktu prasības. Ārējā eksperta piesaistē tiek ņemta vērā eksperta pieredze, profesionalitāte, piedāvātā cena, kā arī citi apstākļi, kam ir nozīme konkrētā pasūtījuma izpildē. Valsts kanceleja koordinē valsts interešu pārstāvību un sniedz nepieciešamo informāciju, kas ir Valsts kancelejas rīcībā un ir nepieciešama ekspertam attiecīgā uzdevuma veikšanai.  Īstenojot pārstāvību, Valsts kanceleja, pamatojoties uz strīdā iesaistīto institūciju un citu atbildīgo institūciju sniegto informāciju, nodrošina dokumentu sagatavošanu un citu nepieciešamo darbību veikšanu (sanāksmju organizēšanu, sarunu vešanu, komunikāciju ar iesniedzēju u. c.) atbilstoši Ministru prezidenta un Ministru kabineta lēmumiem, kā arī ievēro attiecīgās starptautiskās šķīrējtiesas regulējošajos noteikumos, starptautiskās šķīrējtiesas pieņemtajos nolēmumos un attiecīgajā starptautiskajā ieguldījumu aizsardzības līgumā noteiktos procesuālos nosacījumus un termiņus.  Ja nepieciešams (lēmumu par šādu nepieciešamību katrā atsevišķā lietā pieņem Ministru prezidents vai Ministru kabinets), ar Ministru prezidenta rīkojumu tiks veidotas starpinstitūciju darba grupas iesnieguma izskatīšanai un valsts sākotnējās vai valsts pamatpozīcijas sagatavošanai. Darba grupas uzdevumi, to izpildes termiņi un, ja nepieciešams, citi jautājumi saistībā ar darba grupas darbu tiks noteikti attiecīgajā Ministru prezidenta rīkojumā par darba grupas izveidi.  Noteikumu projekts paredz trīs dokumentu veidus, kas tiek sagatavoti lēmuma pieņemšanai par turpmāko rīcību, ņemot vērā konkrētā strīda attīstības stadiju (iesnieguma par potenciālo starptautisko ieguldījumu strīdu sākotnējais izvērtējums, valsts sākotnējā pozīcija un valsts pamatpozīcija), kā arī nosaka šajos dokumentos iekļaujamās informācijas apjomu.  Valsts sākotnējā pozīcija tiek sagatavota, ja iesniegumā ietverts nodoms vērsties starptautiskajā šķīrējtiesā, bet starptautiskais šķīrējtiesas process vēl nav ierosināts, savukārt valsts pamatpozīcija tiek sagatavota, ja atbilstoši starptautiskās šķīrējtiesas noteikumiem jau ir ierosināts starptautiskās šķīrējtiesas process.  Valsts sākotnējā pozīcijā ir iekļaujama informācija - potenciālā strīda būtība un iesnieguma tiesiskais pamatojums; iesniedzēja pozīcijas analīze; iespējamie valsts rīcības scenāriji un to īstenošanas iespēju analīze; cita informācija, kas saistīta ar potenciālā starptautiskā ieguldījumu strīda risināšanu.  Valsts pamatpozīcijā papildus informācijai, kas tiek ietverta valsts pamatpozīcijā, tiek norādīta pārstāvības stratēģija (izvēlētā taktika, argumenti, pretargumenti, informācija par uzaicināmajiem lieciniekiem u.c.), kā arī cita informācija, kas saistīta ar strīda risināšanu starptautiskajā šķīrējtiesā.  Par iesnieguma sākotnējā izvērtējumā ietverto turpmāko rīcību lēmumu pieņem Ministru prezidents, savukārt lēmumu par valsts sākotnējās pozīcijas un valsts pamatpozīcijas atbalstīšanu lēmumu pieņem Ministru kabinets. Attiecīgi saskaņā ar minētajiem Ministru prezidenta un Ministru kabineta lēmumiem Valsts kanceleja nodrošina pārstāvību. Ja strīda izskatīšanas gaitā sakarā ar jaunatklātiem apstākļiem, starptautiskās šķīrējtiesas pieņemtajiem lēmumiem, otras puses stratēģijas maiņu u. c. nepieciešamā rīcība pārsniedz valsts pozīcijā vai valsts pamatpozīcijā ietverto mandātu vai neatbilst tajā noteiktajai pozīcijai, Valsts kanceleja sagatavo attiecīgu informatīvo ziņojumu Ministru kabinetam par turpmāko rīcību attiecīgajā lietā.  Pēc starptautiskās šķīrējtiesas nolēmuma saņemšanas Valsts kanceleja to izvērtē un sniedz Ministru kabinetam priekšlikumus par turpmāko rīcību (nepieciešamajiem pasākumiem tā izpildē u. c.).  Lai nodrošinātu Ministru kabineta locekļu informētību par aktuālo starptautisko investīciju strīdu izskatīšanas gaitu, Valsts kanceleja vismaz reizi gadā par to informē Ministru kabinetu.  Par starptautiskās šķīrējtiesas procesiem pret valsti, kuros ir noteikts starptautiskās šķīrējtiesas sastāvs (ja piemērojamais starptautiskais ieguldījumu līgums, starptautiskās šķīrējtiesas noteikumi vai strīdā iesaistīto pušu vienošanās nenosaka, ka minētā informācija nav publiskojama) tiks informēta arī sabiedrība, ievietojot informāciju Valsts kancelejas tīmekļvietnē. Noteikumu projekts paredz noteikt informācijas apjomu, kas ir obligāti publiskojams. Valsts kancelejai ir tiesības publiskot arī citu ar strīdu saistītu informāciju, ja tā nav pretrunā ar piemērojamo starptautisko ieguldījumu līgumu, starptautiskās šķīrējtiesas noteikumiem, starptautiskās šķīrējtiesas nolēmumiem un strīdā iesaistīto pušu vienošanos |
| 3. | Projekta izstrādē iesaistītās institūcijas | Nav attiecināms |
| 4. | Cita informācija | Nav |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Valsts kanceleja, institūcijas, iestādes un amatpersonas, kas apveltītas ar publisko varu un kuru rīcību pierēķina valstij kā vienotam starptautisko tiesību subjektam – juridiskai personai |
| 2. | Tiesiskā regulējuma ietekme uz tautsaimniecību un administratīvo slogu | Noteikumu projekts neparedz jaunu administratīvo slogu privātpersonām un publiskajām personām |
| 3. | Administratīvo izmaksu monetārs novērtējums | Nav attiecināms |
| 4. | Cita informācija | Nav |

|  |  |  |
| --- | --- | --- |
| **V. Tiesību akta projekta atbilstība Latvijas Republikas starptautiskajām saistībām** | | |
| 1. | Saistības pret Eiropas Savienību | Nav attiecināms |
| 2. | Citas starptautiskās saistības | Nav attiecināms |
| 3. | Cita informācija | Noteikumu projekts tieši neskar Latvijas Republikas starptautiskās saistības, bet nosaka kārtību, kādā tiek nodrošināta valsts interešu pārstāvība, ja tiek saņemts iesniegums par valsts rīcību, kuras rezultātā, iespējams, radies starptautisko tiesību pārkāpums starptautisko ieguldījumu jomā |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Sabiedriskā apspriešana netiek organizēta, ņemot vērā, ka noteikumu projekts paredz tiesisko regulējumu, kura pamatprincipi ir noteikti atbilstoši Ministru kabineta 2015. gada 17. novembra sēdē (prot. Nr. 60 44. §) atbalstītajam risinājumam |
| 2. | Sabiedrības līdzdalība projekta izstrādē | Nav attiecināms |
| 3. | Sabiedrības līdzdalības rezultāti | Nav attiecināms |
| 4. | Cita informācija | Nav |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Valsts kanceleja, institūcijas, iestādes un amatpersonas, kas apveltītas ar publisko varu un kuru rīcību pierēķina valstij kā vienotam starptautisko tiesību subjektam – juridiskai personai |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Noteikumu projekts neparedz noteikt jaunas pārvaldes funkcijas un neparedz izmaiņas institucionālajā struktūrā |
| 3. | Cita informācija | Nav |

Anotācijas III un IV sadaļa – projekts šīs jomas neskar.

Ministru prezidents Māris Kučinskis

Vizē:

Valsts kancelejas direktors \_\_\_\_\_\_\_\_\_\_\_\_\_\_\_ Mārtiņš Krieviņš

02.12.2016.

1631

[daina.abolina@mk.gov.lv](mailto:daina.abolina@mk.gov.lv)

67082946